*Melléklet a …/2019. sz. képv. test. határozathoz*

**MEGÁLLAPODÁS**

(gyepmesteri telep működtetéséről és egyes állategészségügyi feladatok ellátásáról)

amely létrejött egyrészről a **Kiskőrösi Többcélú Kistérségi Társulás** (székhely: 6200 Kiskőrös, Petőfi S. tér 1.) (a továbbiakban: **Társulás**),

másrészről

* Akasztó Község Önkormányzata (székhely: 6221 Akasztó, Fő utca 40.)
* Bócsa Község Önkormányzata (székhely: 6235 Bócsa, Rákóczi utca 27.)
* Császártöltés Község Önkormányzata (székhely: 6239 Császártöltés, Keceli út 107.)
* Csengőd Község Önkormányzata (székhely: 6222 Csengőd, Dózsa György utca 35.)
* Fülöpszállás Község Önkormányzata (székhely: Fülöpszállás, Kossuth L. utca 2.)
* Imrehegy Község Önkormányzata (székhely: 6238 Imrehegy, Kossuth tér 11.)
* Izsák Város Önkormányzata (székhely: 6070 Izsák, Szabadság tér 1.)
* Kaskantyú Község Önkormányzata (székhely: 6211 Kaskantyú, Hunyadi utca 16.)
* Kecel Város Önkormányzata (székhely: 6237 Kecel, Fő tér 1.)
* Kiskőrös Város Önkormányzata (székhely: 6200 Kiskőrös, Petőfi tér 1.)
* Páhi Község Önkormányzata (székhely: 6075 Páhi, Vasút utca 2.)
* Soltszentimre Község Önkormányzata (székhely: 6223 Soltszentimre, Hősök tere 1.)
* Soltvadkert Város Önkormányzata (székhely: 6230 Soltvadkert, Kossuth L. utca 6.)
* Tabdi Község Önkormányzata (székhely: 6224 Tabdi, Kossuth L. utca 9.)
* Tázlár Község Önkormányzata (székhely: 6236 Tázlár, Templom köz 2.)

(a továbbiakban: **önkormányzatok**) (a továbbiakban együttesen: **Felek**) között az alulírott helyen és napon, a következő feltételek szerint:

**Előzmények**

A Kiskőrösön, 2012. április 25. napján aláírt megállapodással az önkormányzatok 2012. január 1. napjától határozatlan időre átadták egyes állategészségügyi feladataikat a Társulásnak, mely a Kecel külterületi 0446/11 hrsz-on nyilvántartott ingatlanon kialakított kistérségi gyepmesteri telep üzemeltetésével Kecel Város Önkormányzatát bízta meg. Az időmúlásra és a körülmények változására tekintettel javasolt és szükséges a megállapodás felülvizsgálata és átdolgozása.

**I.**

**A megállapodás tárgya**

A Felek megállapodnak abban, hogy az önkormányzatok az állatok védelméről és kíméletéről szóló 1998. évi XXVIII. törvény 48/A. § (3) bekezdésében előírt, a kóbor ebek befogásával, valamint az Állat-egészségügyi Szabályzat kiadásáról szóló 41/1997. (V. 28.) FM rendeletben előírt gyepmesteri telep működtetésével kapcsolatos kötelező önkormányzati feladatot (a továbbiakban együtt: állategészségügyi feladatot) 2012. január 1. napjától határozatlan időre a Társulásnak átadják, és az átvett feladat ellátásáról a Társulás – a jelen megállapodásban foglalt feltételekkel – gondoskodik.

Jelen megállapodás alapján a Társulás vállalja, hogy:

1. a kistérségi gyepmesteri telepet a Kecel külterületi 0446/11 hrsz-ú ingatlanon működteti, a Társulás és az önkormányzatok közötti, jelen megállapodásban rögzített feltételek szerint, az önkormányzatok a telep működésének állandó költségeit lakosságszám arányosan, változó költségeit pedig a gyepmesteri telepen elhelyezett ebek száma szerint biztosítják, a II. 4. pont szerint számított, évente meghatározott, felülvizsgált és valorizált összegben;
2. a műszakilag átadott telepet külső szervezet (a továbbiakban: működtető) használatába adja, valamint szerződést köt a működtetővel a kóbor ebek befogásának és a gyepmesteri telep működtetésének jogszabály szerinti ellátására, a kapcsolódó nyilvántartási és adatszolgáltatási kötelezettségek teljesítésére;
3. a működtetővel kötött szerződésben kiköti, hogy a működtető:

3.1 a tárgyévi, a működtetés pénzügyi igényét tartalmazó javaslatot a tárgyév január 31. napjáig köteles a Társulási Tanács elnökéhez benyújtani;

3.2 az állategészségügyi feladatot a tárgyévre jóváhagyott összegből köteles ellátni, annak módosítását kizárólag nem tervezett, rendkívüli körülmény esetén kezdeményezheti;

3.3 a befogott, a gyepmesteri telepre beszállított kóbor ebek befogási helyét is tartalmazó nyilvántartást negyedévente, az aktuális negyedév utolsó napjáig köteles a Társulási Tanács elnökének megküldeni;

3.4 a hatóságok részére megküldött, jogszabályban előírt adatszolgáltatás teljesítéséről, illetve az állategészségügyi vagy más hatóság által végzett ellenőrzés megállapításairól – annak egy másolati példányával – köteles a Társulási Tanács elnökét az adatszolgáltatás teljesítését, illetve az ellenőrzést követő 8 napon belül írásban tájékoztatni, illetve a szerződés teljesítésének ellenőrzéséhez szükséges dokumentációkat, iratokat a Társulás rendelkezésére bocsátani;

3.5 amennyiben a feladatot bármely okból a szerződésben kikötött módon nem tudja ellátni, erről, valamint az akadályoztatás okáról haladéktalanul, de legkésőbb az akadály keletkezését követő 8 napon belül írásban köteles a Társulási Tanács elnökét tájékoztatni;

3.6 a szervezetéről, elérhetőségéről, tevékenységéről, a támogatások, adományok fogadására szolgáló számlaszámáról, a befogott ebek tulajdonosának keresését szolgáló információkról külön honlapon köteles folyamatos tájékoztatást nyújtani.

**II.**

**Az átruházott feladat finanszírozása**

1. Az állategészségügyi feladat ellátását évente jóváhagyott működtetési és pénzügyi terv alapján a Társulás az önkormányzatok pénzügyi hozzájárulását közvetlenül a működtetőre engedményezve finanszírozza.
2. A tárgyévre szóló – a kiadásokat és bevételeket részletező –, a működtető által a tárgyév január 31. napjáig megküldött működtetési és pénzügyi tervi javaslatot a Tanács elnöke köteles az önkormányzatoknak haladéktalanul, de legkésőbb a beérkezését követő 3 napon belül továbbítani.
3. A tárgyévi működtetési és pénzügyi tervet a tagönkormányzatok polgármestereinek véleménye és javaslata alapján a Társulási Tanács legkésőbb február 28. napjáig fogadja el, és szükség esetén módosítja a működtetővel kötött szerződést, és erről, valamint az önkormányzatonkénti hozzájárulás összegéről tájékoztatja az önkormányzatokat.
4. A tárgyévi működtetési és pénzügyi tervet a mindenkori működtető a következők szerint állítja össze:
   * személyi jellegű ráfordítások: a tárgyév január hónapban érvényes munkaszerződésben/kinevezésben foglalt munkabér/illetmény és egyéb személyi jellegű ráfordítás;
   * munkáltatói járulékok: a tárgyévre érvényes személyi jellegű ráfordítások alapján számított érték;
   * dologi ráfordítások: a tárgyévet megelőző bázisév dologi kiadásai növelve a KSH által közzétett éves fogyasztói árindex-szel;
   * beruházások: a Társulási Tanács által jóváhagyott tárgyévi beruházási keret.

A fenti ráfordítások teljes összegéből a lakosságarányos állandó költség mértéke 77,5 %, a befogott ebekkel kapcsolatos változó költség mértéke 22,5 %.

A bázisalapon kimutatott költségnövekmény arányosan növeli az állandó és a változó költség mértékét is, amely a 2012-2018. években 117,-Ft/fő/év állandó és 10.145,-Ft/eb változó költség volt.

1. Az önkormányzatok kötelezettséget vállalnak arra, hogy a Társulási Tanács által a tárgyévre jóváhagyott, az állandó fenntartási költség számított összegét lakosságarányosan, negyedévente utólag finanszírozzák, úgy, hogy a negyedéves hozzájárulás összegét az aktuális negyedév utolsó napjáig a működtető számlájára utalják.

A Társulási Tanács által változó költségként jóváhagyott Ft/eb összegben megjelölt költséget pedig negyedévente, utólag, a működtető által a Társulás részére megküldött kimutatás alapján a telepre a településről beszállított ebek száma alapján finanszírozzák, az aktuális negyedév utolsó napjáig a működtető számlájára utalással.

1. A működtető az önkormányzatok által átutalt hozzájárulást csak a jelen megállapodás I. 1. pontjában meghatározott feladatra fordíthatja.
2. Amennyiben a működtető tervezett és tényleges működési költségei eltérnek egymástól, a Tanács dönthet az önkormányzatok második félévi hozzájárulásának módosításáról.
3. A Társulás és az önkormányzatok a tárgyévi hozzájárulás összegéről a működtető tényleges költségeket tartalmazó kimutatása alapján legkésőbb a tárgyévet követő február 28. napjáig számolnak el. Amennyiben hiány keletkezik, úgy a Társulási Tanács döntése szerint egyszeri pótbefizetés terheli az önkormányzatokat. Ha maradvány képződik, a következő évi hozzájárulást ennek figyelembe vételével kell megállapítani vagy a finanszírozást addig szüneteltetni, míg a maradvány felhasználásra nem kerül.
4. A gyepmesteri telep kialakítását követő további fejlesztés finanszírozásáról az önkormányzatok és a Tanács – közös döntés alapján – egyedileg állapodnak meg.

**III.**

**A Tanács és az önkormányzatok együttműködése**

1. A Tanács elnöke köteles tájékoztatni az önkormányzatot a hatóságok által végzett ellenőrzések megállapításairól, valamint a működtető I. 3.5. pontban foglalt jelzéséről.
2. A Társulás a szerződésben foglaltak végrehajtását jogosult évente legalább egy alkalommal ellenőrizni és erről az önkormányzatot tájékoztatni.
3. Az adott önkormányzat által vállalt pénzügyi hozzájárulás nem teljesítése esetén a Kiskőrösi Többcélú Kistérségi Társulás létrehozásáról szóló megállapodás VI. fejezet 6. és 7. pontjában foglaltak szerint kell eljárni.
4. Az önkormányzat a Tanács elnökéhez írásban benyújtott javaslattal kezdeményezheti a megállapodás módosítását. A Tanács a benyújtást követő 30 napon belül köteles a javaslatot napirendre tűzni.

**IV.**

**Kilépés, kizárás a feladatellátásból**

1. Az önkormányzat – a IV. 2. pontban foglaltak kivételével – évente dönthet, hogy jelen megállapodással átadott állategészségügyi feladatát a következő évtől saját maga fogja ellátni. Kilépni évente december 31. napjával lehet, az önkormányzat a kilépésről hozott döntéséről március 31. napjáig köteles a Tanácsot tájékoztatni.
2. Az önkormányzat kötelezettséget vállal arra, hogy amennyiben a gyepmesteri telep létesítésére vagy későbbi fejlesztésére benyújtott pályázatban a támogatás elnyerése meghatározott idejű működtetéshez kötött, a közös feladatellátásban legalább a támogatási feltételként előírt időtartamig részt vesz, és teljesíti pénzügyi hozzájárulását.
3. A Tanács, amennyiben az önkormányzat a pénzügyi hozzájárulási kötelezettségét ismételt felhívásra, a felhívásban megjelölt időpontig nem teljesíti, és kötelezettségének több mint négy hónapja nem tett eleget, a jelen megállapodást a mulasztó önkormányzat vonatkozásában – a IV. 2. pontban foglalt kötelező időtartam elteltével – a tárgyév december 31. napjával felmondhatja.

**V.**

**A vagyon nyilvántartása és megosztása**

1. Az állategészségügyi feladat ellátásához beszerzett, létesített vagyont a Társulás vagyonaként kell nyilvántartani.
2. Kilépés, kizárás esetén az önkormányzat bevitt vagyonával el kell számolni, de annak kiadására az önkormányzat csak abban az esetben tarthat igényt, ha az nem veszélyezteti a Társulás feladatának ellátását. Ha a vagyon a feladatellátás veszélyeztetése miatt nem adható ki, az önkormányzatot a részére járó vagyon után használati díj illeti meg. Az át nem adott vagyon köréről, és a használati díjról a Tanács és az önkormányzat külön állapodik meg.
3. A megállapodás megszűnése esetén az önkormányzatoknak járó, az állategészségügyi feladatellátáshoz kapcsolódó, a megszűnés időpontjában nyilvántartott társulási vagyonnal – eltérő megállapodás hiányában – lakosságarányosan kell valamennyi önkormányzattal elszámolni.

**VI.**

**Záró rendelkezések**

1.   A Társulás és az önkormányzatok megállapodnak, hogy jelen megállapodásból eredő vitás kérdéseiket tárgyalásos úton rendezik. A helyi önkormányzatok képviselő-testületei között a társulások működése során felmerülő vitás kérdésekben a közigazgatási és munkaügyi bíróság dönt.

2.  A megállapodásban nem szabályozott kérdésekben Magyarország helyi önkormányzatairól szóló 2011. évi CLXXXIX. törvény, valamint a Polgári Törvénykönyvről szóló 2013. évi V. törvény (Ptk.) rendelkezései irányadók.

1. Az Önkormányzatok és a Társulás tényként rögzítik, hogy az I.1. pontban meghatározott gyepmesteri telep a 2011. június 20. napján kelt működési engedély alapján, Kecel Város Önkormányzata működtetésével 2011. június 20-tól látja el ténylegesen a jelen megállapodásba foglalt feladatokat, melyhez az önkormányzatok a 2011. évben lakosságarányosan 189,-Ft/fő összeget biztosítottak. Az önkormányzatok a gyepmesteri telep 2012-2018. évi működésének állandó költségeit lakosságszám arányosan, változó költségeit pedig a gyepmesteri telepen elhelyezett ebek száma szerint biztosították 117,-Ft/fő/év állandó költséggel és 10.145,-Ft/eb változó költséggel.
2. Jelen megállapodás 2019. április 1. napján lép hatályba és határozatlan időre szól, rendelkezéseit ettől az időponttól kell alkalmazni, egyidejűleg hatályát veszti a Felek között Kiskőrösön, 2012. április 15. napján a gyepmesteri telep létrehozása, működtetése és egyes állategészségügyi feladatok ellátása tárgyában létrejött megállapodás.

Kiskőrös, 2019. …………………………

**Önkormányzat megnevezése Polgármester/Elnök aláírása Képviselő-testület/Társ. Tanács**

**döntésének kelte, száma**

Akasztó Község Önkormányzata \_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Bócsa Község Önkormányzata \_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Császártöltés Község Önkormányzata \_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Csengőd Község Önkormányzata \_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Fülöpszállás Község Önkormányzata \_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Imrehegy Község Önkormányzata \_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Izsák Város Önkormányzata \_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Kaskantyú Község Önkormányzata \_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Kecel Város Önkormányzata \_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Kiskőrös Város Önkormányzata \_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Páhi Község Önkormányzata \_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Soltszentimre Község Önkormányzata \_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Soltvadkert Város Önkormányzata \_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Tabdi Község Önkormányzata \_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Tázlár Község Önkormányzata \_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Kiskőrösi Többcélú Kistérségi Társulás \_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_